## El Circuit Ricardo Tormo tornarà a obrir el 5 de desembre amb un accés alternatiu

*** Les àrees d’aparcament i els accessos són les zones més afectades mentres que la pista de Gran Premi no ha sigut perjudicada**

El Circuit Ricardo Tormo tornarà a obrir les portes el pròxim 5 de desembre després de la riuada del passat 29 d’octubre. L’acció tornarà a la pista de Gran Premi amb l’organització alemanya Bike Promotion i els seus clients que hauran d’accedir a les instal·lacions de Cheste a través d’un recorregut alternatiu que evita l’accés principal, encara pendent de reconstrucció.

Els greus desperfectes patits se centren en els accessos i àrees d’aparcament i continuen en procés d’avaluació per a dur a terme la seua reconstrucció quan siga possible.

La pista de Gran Premi no ha patit desperfectes i després de la comprovació per part dels tècnics de la seguretat de les instal·lacions es tornarà a posar en servici per als clients del Circuit.

Des de les inundacions, el traçat de Cheste s’ha vist obligat a cancel·lar la part més important del seu calendari anual. A més del Gran Premi de la Comunitat Valenciana del 15 al 17 de novembre, el Circuit Ricardo Tormo ha suspés els entrenaments de la Fórmula E del 4 al 7 de novembre, i de l’última cita del FIM JuniorGP del 22 al 24 de novembre, així com el rodatge d’una pel·lícula i els entrenaments d’automobilisme programats per a l’última setmana de novembre i la primera de desembre. A més, diferents activitats al llarg del mes de desembre seran cancel·lades per a labors de manteniment.

Així mateix, l’activitat del Centre Especialitzat de Tecnificació Esportiva del Circuit que forma jóvens pilots entre el Centre Educatiu de Cheste i les instal·lacions del Circuit tornarà al treball quan comencen les classes, mentres els tècnics estan en permanent contacte amb els pilots per a programar els seus entrenaments a distància.

Fecha: 20/11/2024